CELEX: 22018A0731(01)
Language: sk
Date: 2018-08-01 00:00:00
Title: Protokol, ktorým sa vykonáva Dohoda o partnerstve v sektore rybolovu medzi Európskou úniou a Republikou Pobrežia Slonoviny (2018 – 2024)

31.7.2018   
               
               
                  SK
               
               
                  Úradný vestník Európskej únie
               
               
                  L 194/3
               
            
         PROTOKOL,
         ktorým sa vykonáva Dohoda o partnerstve v sektore rybolovu medzi Európskou úniou a Republikou Pobrežia Slonoviny (2018 – 2024)
         
            Článok 1
            Obdobie vykonávania a rybolovné možnosti
            
               1.   Rybolovné možnosti udelené na základe článku 5 Dohody o partnerstve v sektore rybolovu medzi Európskym spoločenstvom na jednej strane a Republikou Pobrežia Slonoviny na strane druhej (ďalej len „dohoda“) sa od 1. augusta 2018 a na obdobie šiestich rokov stanovujú takto:
               
                           —
                        
                        
                           mraziarenské plavidlá na lov tuniakov vakovou sieťou: 28 plavidiel,
                        
                     
                           —
                        
                        
                           plavidlá na lov pelagickými lovnými šnúrami: 8 plavidiel.
                        
                     Tieto rybolovné možnosti sa zameriavajú na lov druhov migrujúcich na veľké vzdialenosti (druhy uvedené v prílohe 1 k dohovoru Organizácie Spojených národov z roku 1982) okrem druhov chránených alebo zakázaných Medzinárodnou komisiou pre zachovanie atlantických tuniakov (ICCAT) alebo podľa iných medzinárodných dohovorov.
            
            
               2.   Odsek 1 sa uplatňuje s výhradou ustanovení článkov 5 a 6 tohto protokolu.
            
            
               3.   Plavidlá plaviace sa pod vlajkou členského štátu Európskej únie (ďalej len „plavidlá Únie“) môžu vykonávať rybolovné činnosti v rybolovnej oblasti Pobrežia Slonoviny, len ak sú držiteľmi platnej licencie na rybolov v rybolovnej oblasti Pobrežia Slonoviny na základe tohto protokolu.
            
         
         
            Článok 2
            Transparentnosť
            Republika Pobrežia Slonoviny (ďalej len „Pobrežie Slonoviny“) sa zaväzuje poskytnúť informácie o každej dohode, na základe ktorej majú do jeho rybolovnej oblasti prístup iné zahraničné plavidlá, najmä o počte vydaných oprávnení a ulovených množstvách, pričom dodrží ustanovenia článku 11 tohto protokolu.
            Pobrežie Slonoviny okrem toho poskytne údaje o rybolovnom úsilí plavidiel Pobrežia Slonoviny na lov tuniakov, ktoré sú držiteľmi licencie na veľkoobjemový rybolov.
         
         
            Článok 3
            Finančný príspevok – spôsoby platby
            
               1.   Finančný príspevok uvedený v článku 7 dohody sa stanovuje na 682 000 EUR ročne, t. j. celkovo 4 092 000 EUR na obdobie uvedené v článku 1.
            
            
               2.   Finančný príspevok zahŕňa:
               
                           a)
                        
                        
                           ročnú sumu za prístup do rybolovnej oblasti Pobrežia Slonoviny vo výške 330 000 EUR za prvé dva roky uplatňovania tohto protokolu a 275 000 EUR za nasledujúce roky, čo zodpovedá referenčnej tonáži 5 500 ton ročne a
                        
                     
                           b)
                        
                        
                           osobitnú ročnú sumu vo výške 352 000 EUR za prvé dva roky vykonávania tohto protokolu a 407 000 EUR za nasledujúce roky, určenú na realizáciu odvetvovej politiky rybolovu Pobrežia Slonoviny.
                        
                     
            
               3.   Vlastníci plavidiel okrem toho zaplatia ročný finančný príspevok vo výške 330 400 EUR za prístup do rybolovnej oblasti Pobrežia Slonoviny v súlade s podrobnými pravidlami a podmienkami stanovenými v kapitole II prílohy k tomuto protokolu.
            
            
               4.   Odsek 2 tohto článku sa uplatňuje s výhradou ustanovení článkov 4, 5, 6 a 9 tohto protokolu a článkov 12 a 13 dohody.
            
            
               5.   Ak celkové množstvo úlovkov plavidiel Únie v rybolovnej oblasti Pobrežia Slonoviny prekročí referenčnú tonáž, celková výška ročného finančného príspevku sa zvýši o 60 EUR za každú ďalšiu tonu ulovenú počas prvých dvoch rokov uplatňovania tohto protokolu a o 70 EUR počas nasledujúcich rokov. Celková ročná suma, ktorú Únia uhradí, však nesmie prekročiť dvojnásobok sumy uvedenej v odseku 2 písm. a). Ak množstvá úlovkov plavidiel Únie prekročia množstvá zodpovedajúce dvojnásobku celkovej ročnej sumy, suma za množstvo, ktoré presahuje túto hranicu, sa uhradí v priebehu nasledujúceho roku.
            
            
               6.   Vyplatenie finančného príspevku stanoveného v odseku 1 sa v prvom roku uskutoční najneskôr 90 dní od začatia predbežného vykonávania tohto protokolu a v nasledujúcich rokoch najneskôr v deň výročia nadobudnutia platnosti tohto protokolu.
            
            
               7.   Disponovanie s finančným príspevkom uvedeným v odseku 2 písm. a) patrí do výlučnej právomoci orgánov Pobrežia Slonoviny.
            
            
               8.   Finančný príspevok uvedený v odseku 2 písm. a) sa uhradí do štátnej pokladnice Pobrežia Slonoviny.
            
            
               9.   Finančný príspevok uvedený v odseku 2 písm. b) sa uhradí na účet určený na vykonávanie odvetvovej podpory otvorený v banke štátnej pokladnice Pobrežia Slonoviny.
               Orgány Pobrežia Slonoviny každoročne oznámia Únii uvedené referenčné údaje o účtoch.
               Každý z týchto finančných príspevkov musí byť začlenený do štátneho rozpočtu a podlieha pravidlám a postupom riadenia verejných financií Pobrežia Slonoviny.
            
         
         
            Článok 4
            Odvetvová podpora
            
               1.   Odvetvová podpora v rámci tohto protokolu prispieva k vykonávaniu strategického plánu pre rozvoj chovu, rybolovu a akvakultúry Pobrežia Slonoviny. Jeho cieľom je udržateľne riadiť vnútrozemské a morské rybolovné zdroje, najmä:
               
                           a)
                        
                        
                           zlepšením monitorovania a kontroly rybolovných činností a dohľadu nad nimi;
                        
                     
                           b)
                        
                        
                           zlepšením vedeckých poznatkov o rybolovných zdrojoch;
                        
                     
                           c)
                        
                        
                           zlepšením rybolovných štatistík;
                        
                     
                           d)
                        
                        
                           podporou maloobjemového tradičného rybolovu;
                        
                     
                           e)
                        
                        
                           posilnením medzinárodnej spolupráce;
                        
                     
                           f)
                        
                        
                           podporou modrého hospodárstva a rozvojom akvakultúry.
                        
                     
            
               2.   Únia a Pobrežie Slonoviny sa v rámci spoločného výboru zriadeného článkom 9 dohody najneskôr tri mesiace po začatí predbežného vykonávania tohto protokolu dohodnú na viacročnom odvetvovom programe a na podmienkach jeho uplatňovania, pričom konkrétne ide o:
               
                           a)
                        
                        
                           ročné a viacročné odhady, na základe ktorých sa použije finančný príspevok uvedený v článku 3 ods. 2 písm. b);
                        
                     
                           b)
                        
                        
                           ročné a viacročné ciele, ktoré sa majú splniť, a činnosti, ktoré sa majú vykonať, s cieľom podporiť udržateľný a zodpovedný rybolov s prihliadnutím na priority, ktoré si stanovilo Pobrežie Slonoviny v rámci svojej národnej politiky v odvetví rybolovu a akvakultúry;
                        
                     
                           c)
                        
                        
                           kritériá a postupy, ktoré sa majú uplatňovať s cieľom umožniť každoročné vyhodnotenie dosiahnutých výsledkov.
                        
                     
            
               3.   Každá navrhovaná úprava viacročného alebo ročného odvetvového programu alebo používania osobitných súm na iniciatívy, ktoré sa majú uskutočniť, musí byť predmetom predbežného oznámenia Európskej komisii a musia ju schváliť obe strany v rámci spoločného výboru, v prípade potreby prostredníctvom výmeny listov.
            
            
               4.   Obe strany v spoločnom výbore každý rok vyhodnocujú výsledky realizácie viacročného odvetvového programu. V prípade, že by z tohto hodnotenia vyplynulo, že realizácia cieľov stanovených v rámci finančného príspevku podľa článku 3 ods. 2 písm. b) nie je v súlade s plánovaním alebo že spoločný výbor považuje ich vykonávanie za nedostatočné, tento finančný príspevok sa môže prehodnotiť alebo pozastaviť.
               Vyplácanie finančného príspevku sa po konzultácii a dohode oboch strán obnoví, pokiaľ sú výsledky vykonávania odvetvovej podpory v súlade s plánovaním, ktoré prijal spoločný výbor.
               Obe zmluvné strany pokračujú v sledovaní odvetvovej podpory až do úplného vyčerpania osobitného finančného príspevku stanoveného v článku 3 ods. 2 písm. b) a v prípade potreby aj po skončení platnosti tohto protokolu.
               Napriek tomu s výnimkou prípadov vyššej moci nemôže byť platba tohto osobitného finančného príspevku uhradená neskôr ako šesť mesiacov po skončení platnosti tohto protokolu.
            
         
         
            Článok 5
            Vedecká a technická spolupráca v záujme zodpovedného rybolovu
            
               1.   Obe zmluvné strany sa zaväzujú, že budú podporovať zodpovedný rybolov vo vodách Pobrežia Slonoviny založený na zásade nediskriminácie medzi jednotlivými flotilami loviacimi v týchto vodách.
            
            
               2.   Únia a orgány Pobrežia Slonoviny budú počas obdobia platnosti tohto protokolu spolupracovať s cieľom monitorovať vývoj úlovkov, rybolovného úsilia a stavu rybolovných zdrojov v rybolovnej oblasti Pobrežia Slonoviny.
            
            
               3.   Obe zmluvné strany sa zaväzujú, že v záujme zodpovedného rybolovu budú podporovať spoluprácu na úrovni podregiónu, a najmä v rámci Medzinárodnej komisie pre zachovanie atlantických tuniakov (ICCAT) a akejkoľvek ďalšej príslušnej podregionálnej alebo medzinárodnej organizácie. Obe zmluvné strany sa zaväzujú, že budú dodržiavať všetky odporúčania ICCAT.
            
            
               4.   V súlade s článkom 4 dohody a na základe odporúčaní a uznesení prijatých v rámci ICCAT a na základe najlepších dostupných vedeckých odporúčaní sa zmluvné strany navzájom radia v rámci spoločného výboru, aby v prípade potreby po vedeckom zasadnutí a na základe vzájomnej dohody prijali opatrenia na udržateľné riadenie rybolovných zdrojov, ktoré ovplyvňujú činnosti plavidiel Únie.
            
            
               5.   Obe zmluvné strany spolupracujú v záujme posilnenia mechanizmov kontroly, inšpekcie a boja proti nezákonnému, nenahlásenému a neregulovanému rybolovu v Pobreží Slonoviny.
            
         
         
            Článok 6
            Revízia rybolovných možností a technických opatrení po vzájomnej dohode
            
               1.   Rybolovné možnosti uvedené v článku 1 sa môžu zvýšiť na základe vzájomnej dohody po konzultáciách stanovených v článku 5 ods. 4 a za predpokladu, že takéto zvýšenie neohrozí udržateľné riadenie zdrojov Pobrežia Slonoviny. V takomto prípade sa finančný príspevok uvedený v článku 3 ods. 1 zvýši úmerne a pro rata temporis.
            
            
               2.   V prípade, že sa zmluvné strany dohodnú na znížení rybolovných možností uvedených v článku 1, finančný príspevok sa zníži úmerne a pro rata temporis.
            
            
               3.   Po porade a vzájomnej dohode zmluvných strán sa môže upraviť aj rozdelenie rybolovných možností medzi jednotlivé kategórie plavidiel, pričom je potrebné dodržať každé prípadné odporúčanie vedeckého zasadnutia uvedeného v článku 4 ods. 5, pokiaľ ide o riadenie populácií, ktoré by mohli byť týmto prerozdelením ovplyvnené. Ak je to opodstatnené na základe prerozdelenia rybolovných možností, zmluvné strany sa dohodnú na zodpovedajúcej úprave finančného príspevku.
            
            
               4.   Spoločný výbor môže v prípade potreby preskúmať a upraviť technické podmienky vykonávania rybolovu a podrobné pravidlá vykonávania odvetvovej podpory stanovené v tomto protokole.
            
         
         
            Článok 7
            Nové rybolovné možnosti a experimentálny rybolov
            
               1.   V prípade, že by rybárske plavidlá Únie mali záujem o rybolovné činnosti, ktoré nie sú uvedené v článku 1, bude Únia konzultovať s Pobrežím Slonoviny o prípadnom povolení týchto nových činností. V rámci týchto konzultácií zmluvné strany zohľadňujú príslušné vedecké odporúčania, najmä tie, ktoré vypracujú regionálne alebo podregionálne organizácie pre rybolov. V takomto prípade sa zmluvné strany dohodnú na podmienkach uplatniteľných na tieto nové rybolovné možnosti a na zavedení viacročných riadiacich plánov. V prípade potreby vypracujú zmeny k tomuto protokolu a jeho prílohe.
            
            
               2.   V nadväznosti na konzultácie uvedené v článku 5 ods. 4 môžu zmluvné strany povoliť kampane experimentálneho rybolovu v rybolovnej oblasti Pobrežia Slonoviny s cieľom otestovať technickú uskutočniteľnosť a hospodársku výnosnosť nových lovísk.
               
                           2.1.
                        
                        
                           Únia na tento účel zasiela orgánom Pobrežia Slonoviny žiadosti o licencie na experimentálny rybolov na základe technického spisu, v ktorom sú uvedené:
                           
                                       —
                                    
                                    
                                       technické vlastnosti plavidla,
                                    
                                 
                                       —
                                    
                                    
                                       úroveň odbornosti lodných dôstojníkov v oblasti rybolovu,
                                    
                                 
                                       —
                                    
                                    
                                       návrh technických parametrov kampane (trvanie, výstroj, skúmané oblasti atď.).
                                    
                                 
                     
                           2.2.
                        
                        
                           Kampane experimentálneho rybolovu môžu trvať maximálne šesť mesiacov. Sú podmienené zaplatením povinného poplatku, ktorý stanovia orgány Pobrežia Slonoviny.
                        
                     
                           2.3.
                        
                        
                           Počas celej kampane musí byť na palube prítomní vedecký pozorovateľ vlajkového štátu a pozorovateľ, ktorého vyberú orgány Pobrežia Slonoviny.
                        
                     
                           2.4.
                        
                        
                           Úlovky získané v rámci kampane experimentálneho rybolovu ostávajú vlastníctvom vlastníka plavidla.
                        
                     
                           2.5.
                        
                        
                           Podrobné výsledky činnosti sa oznámia Spoločnému výboru, ktorý ich preskúma.
                        
                     
         
         
            Článok 8
            Uplatniteľné právne predpisy
            
               1.   Činnosti plavidiel Únie, ktoré sa plavia vo vodách Pobrežia Slonoviny, sa riadia právnymi predpismi uplatniteľnými na Pobreží Slonoviny, ak sa v dohode a tomto protokole nestanovuje inak.
            
            
               2.   Orgány Pobrežia Slonoviny čo možno najskôr informujú Úniu o každej zmene alebo každom novom právnom predpise, ktoré sa vzťahujú na odvetvie rybolovu.
            
            
               3.   Únia informuje orgány Pobrežia Slonoviny o každej zmene alebo každom novom právnom predpise, ktoré sa vzťahujú na rybolovnú činnosť diaľkových flotíl Únie.
            
         
         
            Článok 9
            Pozastavenie vykonávania protokolu
            
               1.   Vykonávanie tohto protokolu sa môže pozastaviť z iniciatívy ktorejkoľvek z dvoch zmluvných strán, ak po konzultácii uskutočnenej v rámci spoločného výboru je splnená jedna alebo viacero z týchto podmienok:
               
                           a)
                        
                        
                           nezvyčajné okolnosti, tak ako sú vymedzené v článku 2 písm. h) dohody, bránia vykonávaniu rybolovných činností v rybolovnej oblasti Pobrežia Slonoviny;
                        
                     
                           b)
                        
                        
                           nastali podstatné zmeny vo vymedzení a vykonávaní rybárskej politiky jednej zo zmluvných strán, ktoré ovplyvňujú ustanovenia tohto protokolu;
                        
                     
                           c)
                        
                        
                           začala sa konzultácia podľa článkov 8 a 96 Dohody z Cotonou v súvislosti s porušením základných a zásadných prvkov ľudských práv podľa článku 9 uvedenej dohody;
                        
                     
                           d)
                        
                        
                           Únia nezaplatila finančný príspevok uvedený v článku 3 ods. 2 písm. a) v súlade s ustanoveniami článku 5 tohto protokolu;
                        
                     
                           e)
                        
                        
                           v prípade závažného a nevyriešeného sporu medzi zmluvnými stranami v rámci spoločného výboru o uplatňovanie alebo výklad tohto protokolu.
                        
                     
            
               2.   Ak dôjde k pozastaveniu vykonávania tohto protokolu z iných dôvodov, ako sú uvedené v odseku 1 písm. c), toto pozastavenie je podmienené tým, že príslušná strana svoj zámer písomne oznámi, a to najneskôr tri mesiace pred dátumom, ku ktorému má toto pozastavenie nadobudnúť platnosť. Pozastavenie tohto protokolu z dôvodov uvedených v odseku 1 písm. c) sa uplatňuje ihneď po prijatí rozhodnutia o pozastavení.
            
            
               3.   V prípade pozastavenia budú strany naďalej viesť konzultácie s cieľom dosiahnuť zmier v príslušnom spore. Keď sa zmier dosiahne, obnoví sa vykonávanie tohto protokolu a suma finančného príspevku sa zníži úmerne a pro rata temporis v závislosti od času, počas ktorého bolo uplatňovanie tohto protokolu pozastavené.
            
            
               4.   Platnosť oprávnení na rybolov udelené plavidlám Únie sa môže pozastaviť súčasne s pozastavením platby finančného príspevku podľa článku 3 ods. 2 písm. a). V prípade obnovenia platnosti oprávnení na rybolov sa ich platnosť predĺži o rovnako dlhé obdobie, ako je obdobie, na ktoré sa rybolovné činnosti pozastavili.
            
            
               5.   S výhradou ustanovení uvedených v odseku 1 tohto článku v prípade, že Únia neuhradí platbu uvedenú v článku 3 ods. 2 písm. a), orgány Pobrežia Slonoviny o tejto skutočnosti oficiálne informujú Úniu. Únia to príslušne preverí a v prípade potreby najneskôr do 60 dní od dátumu prijatia oficiálnej žiadosti príslušné platby uhradí.
               Ak sa platba neuskutoční alebo neuskutočnenie platby nebude náležite zdôvodnené v stanovenej lehote, orgány Pobrežia Slonoviny môžu pozastaviť vykonávanie tohto protokolu podľa odsekov 2, 3 a 4 tohto článku. Tento protokol sa začne znova vykonávať hneď po uhradení príslušnej platby.
            
         
         
            Článok 10
            Elektronická výmena informácií
            
               1.   Únia a Pobrežie Slonoviny sa ubezpečia o fungovaní informačných systémov potrebných na elektronickú výmenu všetkých informácií a dokumentov spojených s vykonávaním dohody a tohto protokolu.
            
            
               2.   Elektronická verzia dokumentu sa v každom ohľade považuje za rovnocennú jeho papierovej verzii.
            
            
               3.   Únia a Pobrežie Slonoviny si bezodkladne navzájom oznámia každú poruchu informačného systému. Informácie a dokumenty spojené s vykonávaním dohody a tohto protokolu sa v takom prípade automaticky nahrádzajú papierovou verziou.
            
         
         
            Článok 11
            Dôvernosť údajov
            Únia a Pobrežie Slonoviny sa zaväzujú, že všetky menovité údaje týkajúce sa plavidiel Únie a ich rybolovných činností, ktoré získajú v rámci dohody a tohto protokolu, sa budú vždy spracovávať striktne v súlade s ich zásadami dôvernosti a ochrany údajov.
            Zmluvné strany dbajú na to, aby sa v súlade s príslušnými ustanoveniami komisie ICCAT a iných regionálnych alebo podregionálnych organizácií pre rybolov sprístupňovali verejnosti iba súhrnné údaje týkajúce sa rybolovných činností zameraných na tuniaka v rybolovnej oblasti Pobrežia Slonoviny.
            Údaje považované za dôverné príslušné orgány používajú výlučne na vykonávanie dohody a tohto protokolu.
         
         
            Článok 12
            Vypovedanie
            
               1.   V prípade vypovedania tohto protokolu príslušná zmluvná strana písomne oznámi druhej zmluvnej strane svoj zámer vypovedať tento protokol aspoň šesť mesiacov pred dátumom nadobudnutia účinnosti takéhoto vypovedania.
            
            
               2.   Odoslaním oznámenia podľa odseku 1 sa začínajú konzultácie medzi stranami.
            
         
         
            Článok 13
            Predbežné vykonávanie
            Tento protokol sa predbežne vykonáva odo dňa jeho podpisu stranami.
         
         
            Článok 14
            Nadobudnutie platnosti
            Tento protokol nadobúda platnosť dňom, keď si strany oznámia dokončenie postupov potrebných na tento účel.
         
         
            
               
                  Za Európsku úniu
               
            
            
               
                  Za Republiku Pobrežia Slonoviny
               
            
         
      
      
         
            PRÍLOHA
            
               PODMIENKY VYKONÁVANIA RYBOLOVU V RYBOLOVNEJ OBLASTI POBREŽIA SLONOVINY PLAVIDLAMI ÚNIE
            
            KAPITOLA I
            
               VŠEOBECNÉ USTANOVENIA
            
            1.   Určenie príslušného orgánu
            Na účely tejto prílohy a ak nie je uvedené inak, každý odkaz na príslušný orgán Európskej únie alebo Pobrežia Slonoviny znamená:
            
                        —
                     
                     
                        Za Európsku úniu: Európsku komisiu, prípadne zastúpenú delegáciou Európskej únie na Pobreží Slonoviny;
                     
                  
                        —
                     
                     
                        Za Pobrežie Slonoviny: ministerstvo zodpovedné za rybolov.
                     
                  2.   Rybolovná oblasť
            Orgány Pobrežia Slonoviny oznámia čo najskôr príslušným útvarom Únie zemepisné súradnice rybolovnej oblasti Pobrežia Slonoviny od základnej línie.
            Plavidlá Únie môžu vykonávať rybolovné činnosti vo vodách nachádzajúcich sa vo vzdialenosti viac ako 12 námorných míľ od základnej línie s výhradou ustanovení uvedených v tejto kapitole.
            3.   Oblasti, v ktorých je zakázaná plavba a rybolov
            Pri vydaní licencie na rybolov Pobrežie Slonoviny oznámi hranice oblastí, v ktorých je zakázaná plavba a rybolov, vlastníkom plavidiel, ako aj Únii. Každá zmena týchto oblastí sa musí Únii oznámiť čo najskôr.
            4.   Bankový účet
            Pobrežie Slonoviny oznámi Únii pred začatím predbežného vykonávania tohto protokolu údaje týkajúce sa účtu štátnej pokladnice, na ktorý sa majú uhradiť finančné sumy znášané plavidlami Únie v rámci dohody. Náklady spojené s bankovými prevodmi hradia vlastníci plavidiel.
            KAPITOLA II
            
               OPRÁVNENIA NA RYBOLOV
            
            Na účely uplatňovania ustanovení tejto prílohy sa pojem „licencia“ považuje za rovnocenný s pojmom „oprávnenie na rybolov“ v zmysle právnych predpisov Únie.
            Oddiel 1: Uplatniteľné postupy
            1.   Podmienky na získanie licencie na rybolov – oprávnené plavidlá
            Licenciu na rybolov v rybolovnej oblasti Pobrežia Slonoviny môžu získať iba oprávnené plavidlá. Musia byť preto zapísané v registri rybárskych plavidiel Únie a v súlade s ustanoveniami nariadenia Európskeho parlamentu a Rady (EÚ) 2017/2403 (1).
            Aby bolo dané plavidlo oprávnené, vlastník plavidla, kapitán a samotné plavidlo nesmú mať zakázané vykonávať rybolovné činnosti na Pobreží Slonoviny. Musia spĺňať všetky formality požadované správnymi orgánmi Pobrežia Slonoviny v tom zmysle, že musia mať splnené všetky predchádzajúce povinnosti vyplývajúce z ich rybolovných činností na Pobreží Slonoviny v rámci dohôd o rybolove uzavretých s Úniou.
            2.   Žiadosť o licenciu
            Príslušné orgány Únie predložia elektronicky alebo akýmkoľvek iným náležitým spôsobom ministerstvu Pobrežia Slonoviny zodpovednému za rybolov žiadosť za každé plavidlo, ktoré má záujem loviť podľa dohody, najmenej 30 pracovných dní pred dátumom začiatku požadovanej platnosti.
            Žiadosti sa predkladajú ministerstvu zodpovednému za rybolov prostredníctvom formulárov, ktorých vzor sa uvádza v dodatku 1.
            Ku každej žiadosti o licenciu sa doložia tieto dokumenty:
            
                        —
                     
                     
                        doklad o zaplatení paušálneho preddavku na obdobie platnosti licencie na rybolov;
                     
                  
                        —
                     
                     
                        osvedčenie o plavebnej spôsobilosti predmetného plavidla;
                     
                  
                        —
                     
                     
                        osvedčenie o poistení predmetného plavidla;
                     
                  
                        —
                     
                     
                        jedna aktuálna farebná fotografia plavidla (pohľad zboku), na ktorej jasne vidieť názov plavidla a jeho identifikačné číslo;
                     
                  
                        —
                     
                     
                        vyobrazenie a podrobný opis používaného rybárskeho výstroja.
                     
                  Keď sa obnovuje platnosť licencie na rybolov podľa tohto protokolu v prípade plavidla, ktorého technické špecifikácie sa nezmenili, žiadosť o obnovu sa dopĺňa iba dokladom o zaplatení povinného poplatku.
            3.   Povinný paušálny poplatok
            Povinný poplatok sa uhradí na účet uvedený orgánmi Pobrežia Slonoviny v súlade s kapitolou I bodom 4 tejto prílohy.
            Povinné poplatky zahŕňajú všetky vnútroštátne a miestne dane s výnimkou prístavných poplatkov a nákladov za poskytovanie služieb.
            4.   Predbežný zoznam plavidiel oprávnených na rybolov
            Po prijatí žiadostí o oprávnenie na rybolov, ako aj oznámenia o zaplatení preddavku zostaví Pobrežie Slonoviny predbežný zoznam plavidiel, ktoré žiadajú o oprávnenie. Tento zoznam sa bezodkladne elektronicky zašle Únii a vnútroštátnemu orgánu poverenému kontrolou rybolovu. Plavidlá sú oprávnené na rybolov hneď po zapísaní do predbežného zoznamu. Tieto plavidlá musia mať kópiu predbežného zoznamu stále na palube až do vydania ich oprávnenia na rybolov.
            5.   Vydávanie licencií
            Ministerstvo Pobrežia Slonoviny zodpovedné za rybolov vydáva licencie všetkým plavidlám v lehote 21 pracovných dní po prijatí kompletnej dokumentácie uvedenej v bode 2 tejto kapitoly vlastníkom plavidiel alebo ich zástupcom, v prípade potreby prostredníctvom delegácie Európskej únie na Pobreží Slonoviny.
            Licencie sú platné maximálne jeden rok a sú obnoviteľné.
            6.   Zoznam plavidiel oprávnených na rybolov
            Pobrežie Slonoviny po vydaní licencie bezodkladne zostaví konečný zoznam plavidiel oprávnených na rybolov vo vodách Pobrežia Slonoviny. Tento zoznam sa ihneď oznámi vnútroštátnemu orgánu poverenému kontrolou rybolovu a Únii a nahrádza uvedený predbežný zoznam.
            7.   Prenos licencie
            Licencia sa vydáva pre konkrétne plavidlo a je neprenosná. Na žiadosť Únie a v preukázanom prípade zásahu vyššej moci, ako napríklad strata alebo dlhodobejšia nečinnosť plavidla z dôvodu vážnej technickej poruchy, sa však licencia na rybolov pre určité plavidlo nahradí novou licenciou vystavenou pre iné plavidlo rovnakej kategórie, ako je kategória plavidla, ktoré je potrebné nahradiť, podľa článku 1 tohto protokolu, a ktoré patrí rovnakému vlastníkovi plavidla, rovnakému združeniu vlastníkov plavidiel alebo rovnakej organizácii výrobcov, bez nového povinného poplatku. V tomto prípade sa pri výpočte objemu úlovkov na určenie prípadnej dodatočnej platby zohľadní celkový súčet úlovkov oboch plavidiel.
            Vlastník plavidla, ktoré je potrebné nahradiť, alebo jeho zástupca odovzdá zrušenú licenciu ministerstvu Pobrežia Slonoviny zodpovednému za rybolov prostredníctvom delegácie Európskej únie na Pobreží Slonoviny.
            Dátum nadobudnutia platnosti novej licencie je zhodný s dátumom odovzdania zrušenej licencie vlastníkom plavidla ministerstvu Pobrežia Slonoviny zodpovednému za rybolov. Delegácia Európskej únie na Pobreží Slonoviny je o takomto prenose licencie informovaná.
            8.   Uschovanie licencie na palube
            Licencia sa musí vždy nachádzať na palube. Plavidlá sú však oprávnené na rybolov hneď po ich zapísaní do predbežného zoznamu uvedeného v bode 4 tejto kapitoly.
            9.   Podporné plavidlá
            Na žiadosť Únie a po posúdení orgánmi Pobrežia Slonoviny môže Pobrežie Slonoviny oprávniť plavidlá Únie s licenciou na rybolov, aby využívali služby podporných plavidiel.
            Podporné plavidlá nemôžu byť vybavené zariadeniami na lov rýb. Nemožno ich využívať na doplnenie paliva ani na prekládku úlovkov.
            Pre podporné plavidlá platia v uplatniteľnom rozsahu podmienky prenosu žiadostí o oprávnenie na rybolov podľa tejto kapitoly. Pobrežie Slonoviny zostaví zoznam oprávnených podporných plavidiel a bezodkladne ho oznámi Únii.
            Na tieto plavidlá sa vzťahuje povinnosť zaplatiť ročný povinný poplatok vo výške 3 500 EUR.
            Oddiel 2: Poplatky a preddavky
            1.   Povinný poplatok za tonu úlovku chyteného v rybolovnej oblasti Pobrežia Slonoviny pre plavidlá na lov tuniakov vakovou sieťou a plavidlá na lov pelagickými lovnými šnúrami.
            
                        —
                     
                     
                        60 EUR v prvom a druhom roku vykonávania tohto protokolu;
                     
                  
                        —
                     
                     
                        70 EUR v treťom, štvrtom, piatom a šiestom roku.
                     
                  2.   Licencie sa vydávajú po úhrade týchto ročných paušálnych preddavkov príslušným vnútroštátnym orgánom:
            
                        a)
                     
                     
                        plavidlám na lov tuniakov vakovou sieťou:
                        
                                    —
                                 
                                 
                                    7 620 EUR na plavidlo, čo sa rovná splatným povinným poplatkom za 127 ton ročne v prvom a druhom roku vykonávania tohto protokolu;
                                 
                              
                                    —
                                 
                                 
                                    8 890 EUR na plavidlo, čo sa rovná splatným povinným poplatkom za 127 ton ročne v treťom, štvrtom, piatom a šiestom roku;
                                 
                              
                  
                        b)
                     
                     
                        plavidlám na lov pelagickými lovnými šnúrami:
                        
                                    —
                                 
                                 
                                    2 400 EUR na plavidlo, čo sa rovná splatným povinným poplatkom za 40 ton ročne v prvom a druhom roku vykonávania tohto protokolu;
                                 
                              
                                    —
                                 
                                 
                                    2 800 EUR na plavidlo, čo sa rovná splatným povinným poplatkom za 40 ton ročne v treťom, štvrtom, piatom a šiestom roku.
                                 
                              
                  V prípade licencie vystavenej na obdobie kratšie ako jeden rok sa výška povinného poplatku stanoví v pomere k dĺžke platnosti licencie v súlade s predpismi Pobrežia Slonoviny. V prípade plavidiel na lov tuniakov vakovou sieťou nemôže byť platnosť licencie kratšia ako 12 mesiacov.
            3.   Únia zostaví pre každé plavidlo výkaz úlovkov a zúčtovanie povinných poplatkov splatných plavidlom za rybolovnú sezónu za predchádzajúci kalendárny rok. Tento výkaz a zúčtovanie zašle orgánom Pobrežia Slonoviny najneskôr do konca apríla prebiehajúceho roku. Pobrežie Slonoviny môže vzniesť námietku proti tomuto výkazu a zúčtovaniu na základe dôkazných prostriedkov v lehote 30 dní odo dňa ich doručenia. V prípade nezhody strany uskutočnia konzultácie v rámci spoločného výboru. Ak Pobrežie Slonoviny nevznesie námietky v lehote 30 dní, výkaz a zúčtovanie sa považujú za prijaté.
            4.   Ak je konečné zúčtovanie vyššie ako paušálny povinný poplatok uhradený v záujme získania oprávnenia na rybolov, vlastník plavidla uhradí rozdiel Pobrežiu Slonoviny najneskôr do 45 dní, pokiaľ vlastník plavidla nevznesie námietku. Ak je však konečné zúčtovanie nižšie ako suma preddavku uvedeného v bode 2 tejto kapitoly, zvyšnú zodpovedajúcu sumu už vlastník plavidla nemôže dostať späť.
            KAPITOLA III
            
               HLÁSENIA O ÚLOVKOCH
            
            1.   Rybársky denník
            Kapitán rybárskeho plavidla Únie, ktoré vykonáva rybolov podľa dohody, vedie rybársky denník v súlade s odporúčaniami a uzneseniami ICCAT platnými pre plavidlá na lov vakovou sieťou a plavidlá na lov pelagickými lovnými šnúrami.
            Rybársky denník vypĺňa kapitán za každý deň prítomnosti plavidla v rybolovnej oblasti Pobrežia Slonoviny.
            Kapitán každý deň zapisuje do rybárskeho denníka množstvo jedincov každého druhu identifikovaného trojmiestnym alfabetickým kódom Organizácie pre výživu a poľnohospodárstvo (FAO), ulovených a držaných na palube, vyjadrené v kilogramoch živej hmotnosti alebo v prípade potreby počtom jedincov. Pri každom hlavnom druhu uvádza kapitán aj nulové úlovky. V prípade potreby kapitán každý deň zapisuje do rybárskeho denníka pre každý druh, aké množstvo (v kilogramoch živej hmotnosti alebo prípadne počtom kusov) bolo odhodené do mora.
            Rybársky denník sa vypĺňa čitateľne, veľkými písmenami a podpisuje ho kapitán.
            Za presnosť údajov zaznamenaných v rybárskom denníku zodpovedá kapitán.
            2.   Zasielanie hlásení o úlovkoch
            Po každej plavbe kapitán podáva hlásenie o úlovkoch plavidla tak, že pošle Pobrežiu Slonoviny elektronickú kópiu rybárskych denníkov za obdobie prítomnosti plavidla v rybolovnej oblasti Pobrežia Slonoviny. Jednu kópiu zasiela aj Stredisku Pobrežia Slonoviny pre výskum morí a oceánov (Centre de Recherche Océanologique de Côte d'Ivoire – CRO) a jednému z týchto vedeckých inštitútov:
            
                        a)
                     
                     
                        IRD (Institut de recherche pour le développement);
                     
                  
                        b)
                     
                     
                        IEO (Instituto Español de Oceanografía);
                     
                  
                        c)
                     
                     
                        IPMA (Instituto Português do Mar e da Atmosfera).
                     
                  V prípade, že plavidlo opustí rybolovnú oblasť Pobrežia Slonoviny pred ukončením rybolovnej plavby bez toho, aby predtým vstúpilo do prístavu Pobrežia Slonoviny, rybársky denník sa zašle do siedmich dní od momentu, keď plavidlo opustilo rybolovnú oblasť Pobrežia Slonoviny.
            Ak hlásenia o úlovkoch nemožno zaslať elektronickou poštou, môžu byť zaslané poštou alebo faxom.
            E-mailovú adresu a telefónne a faxové čísla, ktoré sa majú na tieto účely použiť, oznamujú orgány Pobrežia Slonoviny pred začatím predbežného vykonávania tohto protokolu. Pobrežie Slonoviny bezodkladne oznámi príslušným plavidlám a EÚ každú zmenu týchto údajov.
            V prípade nedodržania ustanovení tejto kapitoly si vláda Pobrežia Slonoviny vyhradzuje právo pozastaviť platnosť licencie príslušného plavidla až do splnenia formalít a uložiť vlastníkovi plavidla pokutu stanovenú v platných právnych predpisoch Pobrežia Slonoviny. O tejto skutočnosti treba informovať Úniu a vlajkový členský štát.
            3.   Prechod na elektronický systém nahlasovania úlovkov (ERS)
            Strany vyjadrujú spoločnú vôľu zabezpečiť počas prvého roka uplatňovania tohto protokolu prechod na elektronický systém oznamovania a predkladania údajov týkajúcich sa rybolovných činností, ktorým sa umožní každodenné nahlasovanie údajov o úlovkoch.
            Zmluvné strany sa dohodli, že v rámci spoločného výboru spolu vymedzia spôsoby tohto prechodu s cieľom sprevádzkovať tento systém čo najskôr.
            KAPITOLA IV
            
               TECHNICKÉ OPATRENIA
            
            Technické opatrenia, ktoré sa vzťahujú na plavidlá s licenciou na rybolov, týkajúce sa danej rybolovnej oblasti, povoleného výstroja a zakázaných druhov sa vymedzujú v technickom liste uvedenom v dodatku 2 k tejto prílohe.
            Plavidlá musia dodržiavať opatrenia a odporúčania prijaté ICCAT pre tento región, pokiaľ ide o rybársky výstroj a zariadení na zhlukovanie rýb, ich technické špecifikácie a všetky ostatné technické opatrenia, ktoré sa vzťahujú na ich rybolovné činnosti.
            KAPITOLA V
            
               MONITOROVANIE, KONTROLA A DOHĽAD
            
            Oddiel I: Kontrola a inšpekcia
            1.   Vstup do oblasti a odchod z nej
            
                     
                        1.1.
                     
                     
                        Plavidlá Únie oznamujú príslušným orgánom Pobrežia Slonoviny povereným kontrolou rybolovu svoj zámer vstúpiť do rybolovnej oblasti Pobrežia Slonoviny alebo z nej odísť minimálne tri hodiny vopred.
                        Pri oznamovaní svojho vstupu alebo odchodu plavidlo oznamuje predovšetkým:
                        
                                    i)
                                 
                                 
                                    predpokladaný dátum, hodinu a miesto prechodu;
                                 
                              
                                    ii)
                                 
                                 
                                    množstvo každého druhu na palube identifikovaného jeho trojmiestnym alfabetickým kódom FAO vyjadrené v kilogramoch živej hmotnosti alebo v prípade potreby počtom jedincov;
                                 
                              
                                    iii)
                                 
                                 
                                    povahu a úpravu produktov.
                                 
                              
                  
                     
                        1.2.
                     
                     
                        Údaje uvedené v odseku 1.1. sa oznamujú prednostne e-mailom alebo, ak nemožno použiť email, faxom. Pobrežie Slonoviny obratom potvrdí prijatie.
                     
                  
                     
                        1.3.
                     
                     
                        Plavidlo, ktoré bude pristihnuté pri rybolove bez toho, aby o ňom informovalo príslušný orgán Pobrežia Slonoviny, sa bude považovať za plavidlo porušujúce predpisy.
                     
                  2.   Postupy inšpekcie
            
                     
                        2.1.
                     
                     
                        Kapitáni plavidiel Únie, ktoré vykonávajú rybolovné činnosti v rybolovných vodách Pobrežia Slonoviny, umožnia vykonanie úloh každému úradníkovi Pobrežia Slonoviny, ktorý má riadne poverenie a preukáže, že môže vykonávať kontrolu rybolovných činností.
                     
                  
                     
                        2.2.
                     
                     
                        Prítomnosť týchto úradníkov na palube neprekročí čas potrebný na splnenie ich úloh.
                        Na záver každej inšpekcie vypracujú inšpektori Pobrežia Slonoviny správu o inšpekcii. Kapitán plavidla Únie má právo doplniť do tejto správy o inšpekcii svoje pripomienky. Správu o inšpekcii podpisuje inšpektor, ktorý správu vypracoval, a kapitán plavidla Únie. Podpisom kapitána na správe o inšpekcii nie je dotknuté právo vlastníka plavidla na obhajobu v prípade konania vo veci eventuálne zisteného porušenia predpisov. Ak kapitán odmietne tento dokument podpísať, musí písomne objasniť dôvody odmietnutia a inšpektor uvedie poznámku „odmietnutie podpisu“. Pred tým, ako opustia plavidlo, odovzdajú inšpektori Pobrežia Slonoviny jednu kópiu správy o inšpekcii kapitánovi plavidla Únie.
                     
                  
                     
                        2.3.
                     
                     
                        Pobrežie Slonoviny môže Únii povoliť, aby sa na inšpekciách zúčastnila ako pozorovateľ.
                     
                  3.   Participatívne monitorovanie v oblasti boja proti nelegálnemu, neregulovanému a nenahlásenému (NNN) rybolovu
            V snahe posilniť monitorovanie rybolovu na šírom mori a boj proti NNN rybolovu ohlásia rybárske plavidlá Únie prítomnosť akéhokoľvek plavidla, ktoré vzbudzuje podozrenie, že prevádzkuje nezákonný rybolov, v rybolovnej oblasti Pobrežia Slonoviny.
            4.   Vylodenia a prekládky
            
                     
                        4.1.
                     
                     
                        Každé plavidlo Únie, ktoré chce vylodiť alebo preložiť úlovok vo vodách Pobrežia Slonoviny, vykoná túto operáciu výhradne v prístavoch alebo kotvisku prístavov Pobrežia Slonoviny.
                     
                  
                     
                        4.2.
                     
                     
                        Vlastníci týchto plavidiel príslušným orgánom Pobrežia Slonoviny poskytnú najneskôr 24 hodín vopred tieto informácie:
                        
                                    —
                                 
                                 
                                    názvy rybárskych plavidiel, ktoré majú vykonať vylodenie alebo prekládku;
                                 
                              
                                    —
                                 
                                 
                                    v prípade prekládky názov, číslo Medzinárodnej námornej organizácie (IMO) a vlajku prijímajúceho plavidla;
                                 
                              
                                    —
                                 
                                 
                                    tonáž podľa druhov, ktorú treba vylodiť alebo preložiť;
                                 
                              
                                    —
                                 
                                 
                                    dátum a miesto operácie.
                                 
                              
                  
                     
                        4.3.
                     
                     
                        V prípade prekládky musia kapitáni odovzdať príslušným orgánom Pobrežia Slonoviny hlásenia o úlovkoch.
                     
                  
                     
                        4.4.
                     
                     
                        Kapitáni plavidiel Únie, ktoré vykonávajú operácie vykládky alebo prekládky úlovku na Pobreží Slonoviny, umožnia inšpektorom, ktorí majú riadne poverenie a vedia ho preukázať, vykonať kontrolu týchto operácií. Po každej inšpekcii a kontrole sa kapitánovi odovzdá jedna kópia správy.
                     
                  Oddiel II: Systém monitorovania plavidiel
            1.   Hlásenia o polohe plavidiel
            Keď sa plavidlá Únie, ktoré majú licenciu na rybolov, nachádzajú v rybolovnej oblasti Pobrežia Slonoviny, musia byť vybavené systémom monitorovania plavidiel (Vessel Monitoring System – VMS), ktorý zabezpečuje automatické a nepretržité hlásenie ich polohy každú hodinu stredisku monitorovania rybolovu (Fisheries Monitoring Center – FMC) ich vlajkového štátu.
            Hlásenia o polohe musia spĺňať špecifikácie týkajúce sa zemepisnej polohy plavidiel, ako sú uvedené v odporúčaniach ICCAT. Tieto hlásenia musia zodpovedať formátu stanovenému na základe noriem uplatniteľných v rámci ICCAT.
            Stredisko FMC vlajkového štátu zabezpečuje automatické spracovanie a v prípade potreby elektronické zasielanie hlásení o polohe. Hlásenia o polohe sa musia zaznamenávať zabezpečeným spôsobom a uchovávať tri roky.
            2.   Zasielanie údajov plavidlom v prípade poruchy systému VMS
            Kapitán sa musí neustále ubezpečovať, že systém VMS jeho/jej plavidla je plne funkčný a že hlásenia o polohe sa správne odosielajú do strediska FMC vlajkového štátu.
            V prípade poruchy sa systém VMS plavidla opraví alebo nahradí do jedného mesiaca. Po tejto lehote už plavidlo nebude oprávnené vykonávať rybolov v rybolovnej oblasti Pobrežia Slonoviny.
            Plavidlá, ktoré lovia ryby v rybolovnej oblasti Pobrežia Slonoviny s pokazeným systémom VMS, oznamujú svoje hlásenia o polohe elektronickou poštou, rádiom alebo faxom stredisku FMC vlajkového štátu, a to minimálne každé štyri hodiny; tieto hlásenia obsahujú všetky povinné informácie stanovené v odseku 1.
            3.   Zabezpečené podávanie hlásení o polohe určených Pobrežiu Slonoviny
            Stredisko FMC vlajkového štátu automaticky zasiela hlásenia o polohe dotknutých plavidiel stredisku FMC Pobrežia Slonoviny prostredníctvom zabezpečeného elektronického komunikačného systému.
            Strediská FMC vlajkového štátu a Republiky Pobrežia Slonoviny si vymenia kontaktné elektronické adresy a bezodkladne sa navzájom informujú o každej zmene týchto adries.
            Stredisko FMC Pobrežia Slonoviny bezodkladne informuje stredisko FMC vlajkového štátu a Úniu o akomkoľvek prerušení v prijímaní po sebe nasledujúcich hlásení o polohe plavidla, ktoré má licenciu na rybolov, hoci príslušné plavidlo neoznámilo svoj odchod z rybolovnej oblasti Pobrežia Slonoviny.
            4.   Porucha komunikačného systému
            Pobrežie Slonoviny sa ubezpečí o kompatibilite svojho elektronického vybavenia s vybavením strediska FMC vlajkového štátu a bezodkladne informuje Úniu o každej poruche v komunikácii a prijímaní hlásení o polohe s cieľom nájsť čo najskôr technické riešenie. Každým prípadným sporom sa môže zaoberať spoločný výbor.
            Kapitán sa považuje za zodpovedného za každú dokázanú manipuláciu so systémom VMS plavidla, ktorej cieľom je narušiť jeho fungovanie alebo sfalšovať hlásenia o polohe. Každé porušenie predpisov podlieha sankciám stanoveným v právnych predpisoch Pobrežia Slonoviny.
            5.   Revízia periodicity hlásení o polohe
            Na základe opodstatnených prvkov poukazujúcich na porušenie predpisov môže Pobrežie Slonoviny žiadať od strediska FMC vlajkového štátu, aby počas stanoveného obdobia vyšetrovania interval zasielania hlásení o polohe plavidla skrátilo na tridsať minút a kópiu tejto žiadosti zašle Únii. Pobrežie Slonoviny musí tieto dôkazové prvky bezodkladne oznámiť stredisku FMC vlajkového štátu a Únii. Stredisko FMC vlajkového štátu bezodkladne zasiela Pobrežiu Slonoviny hlásenia o polohe v novom určenom intervale.
            Pobrežie Slonoviny bezodkladne oznámi stredisku FMC vlajkového štátu a Únii skončenie vyšetrovania a následne ich informuje o prípadných následných činnostiach nadväzujúcich na toto vyšetrovanie.
            KAPITOLA VI
            
               NALODENIE NÁMORNÍKOV
            
            1.   Vlastníci plavidiel Únie zamestnajú štátnych príslušníkov afrických, karibských a tichomorských krajín (AKT) za týchto podmienok a obmedzení:
            
                        a)
                     
                     
                        v prípade flotily plavidiel na lov tuniakov vakovou sieťou musí minimálne 20 % námorníkov nalodených počas rybolovnej sezóny tuniakov v rybolovnej oblasti tretej krajiny pochádzať z krajín AKT;
                     
                  
                        b)
                     
                     
                        v prípade flotily plavidiel s pelagickými lovnými šnúrami musí minimálne 20 % námorníkov nalodených počas rybolovnej sezóny v rybolovnej oblasti tretej krajiny pochádzať z krajín AKT.
                     
                  2.   Vlastníci plavidiel sa budú usilovať o nalodenie predovšetkým námorníkov so štátnou príslušnosťou Pobrežia Slonoviny.
            3.   Deklarácia Medzinárodnej organizácie práce (MOP) o základných zásadách a právach pri práci sa plným právom vzťahuje na námorníkov nalodených na plavidlá Únie. Konkrétne ide o slobodu združovania a účinné uznanie práva na kolektívne vyjednávanie pracovníkov a odstránenie diskriminácie v súvislosti so zamestnaním a povolaním.
            4.   Pracovné zmluvy námorníkov z krajín AKT, ktorých kópia sa odovzdáva signatárom týchto zmlúv, sa vypracujú v spolupráci medzi zástupcom(-ami) vlastníkov plavidiel a námorníkmi a/alebo ich odbormi alebo ich zástupcami. Tieto zmluvy zaručia námorníkom prístup k systému sociálneho zabezpečenia, ktorý sa na nich vzťahuje, vrátane poistenia pre prípad smrti a zdravotného a úrazového poistenia.
            5.   Mzdu námorníkov z krajín AKT vyplácajú vlastníci plavidiel. Jej výška sa stanoví vzájomnou dohodou medzi vlastníkmi plavidiel alebo ich zástupcami a námorníkmi a/alebo ich odbormi alebo zástupcami. Podmienky odmeňovania námorníkov z krajín AKT však nesmú byť menej výhodné ako podmienky, ktoré sa vzťahujú na posádky ich jednotlivých krajín, a v žiadnom prípade nesmú byť menej výhodné, ako stanovujú normy MOP.
            6.   Každý námorník najatý plavidlami Únie sa musí dostaviť ku kapitánovi určeného plavidla v deň predchádzajúci navrhnutému dátumu nalodenia. Ak sa námorník v uvedený deň a hodinu nalodenia nedostaví, vlastníkovi plavidla automaticky zaniká povinnosť tohto námorníka nalodiť.
            7.   V prípade, že sa plavidlo nedostaví v dohodnutom čase do vopred stanoveného prístavu, aby nalodilo námorníka z Pobrežia Slonoviny, vlastník plavidla musí uhradiť paušálne náklady spojené s čakaním námorníka v prístave (ubytovanie, strava atď.) vo výške 80 EUR denne.
            8.   Ak námorník z Pobrežia Slonoviny nebol vylodený v prístave Pobrežia Slonoviny, vlastník plavidla čím skôr zaistí na svoje náklady repatriáciu námorníka na Pobrežie Slonoviny.
            9.   Vlastníci plavidiel každoročne oznamujú informácie týkajúce sa nalodených námorníkov. Medzi tieto informácie patria informácie o počte námorníkov z:
            
                        a)
                     
                     
                        Únie,
                     
                  
                        b)
                     
                     
                        krajiny AKT, pričom počet námorníkov z Pobrežia Slonoviny sa uvedie osobitne od ďalších národností námorníkov z krajín AKT,
                     
                  
                        c)
                     
                     
                        krajiny mimo AKT a mimo Únie.
                     
                  10.   Vlastník plavidla si vyberá námorníkov z Pobrežia Slonoviny, ktorých vezme na palubu, slobodne z registra, ktorý vedie riaditeľstvo námorníkov Pobrežia Slonoviny (Direction des Gens de mer). V prípade námorníkov z Pobrežia Slonoviny, ktorí už pracujú na palube plavidiel Únie, kapitán oznámi riaditeľstvu námorníkov ich zoznam a poskytne kópiu ich dokladov totožnosti.
            KAPITOLA VII
            
               POZOROVATELIA
            
            1.   Pozorovanie rybolovných činností
            Až do začiatku uplatňovania systému regionálnych pozorovateľov nalodia plavidlá oprávnené vykonávať rybolovnú činnosť v rybolovnej oblasti Pobrežia Slonoviny podľa dohody namiesto regionálnych pozorovateľov určených Pobrežím Slonoviny v súlade s pravidlami stanovenými v tejto kapitole na účely splnenia úloh stanovených v bode 4 tejto kapitoly.
            2.   Určené plavidlá a pozorovatelia
            Pobrežie Slonoviny zostaví zoznam plavidiel, ktoré vezmú na palubu pozorovateľa, ako aj zoznam pozorovateľov určených pre tieto plavidlá. Tieto zoznamy sa priebežne aktualizujú. Oznamujú sa Únii hneď po ich zostavení a potom každé tri mesiace na účely ich prípadnej aktualizácie.
            Pobrežie Slonoviny oznámi dotknutým vlastníkom plavidiel alebo ich zástupcom meno pozorovateľa určeného na nalodenie na palubu plavidla v čase vydania licencie alebo najneskôr do 15 dní pred stanoveným dátumom nalodenia pozorovateľa.
            Pozorovateľ je prítomný na palube počas jednej plavby. Avšak na výslovnú žiadosť Pobrežia Slonoviny sa nalodenie pozorovateľa môže predĺžiť na viaceré plavby v závislosti od priemerného trvania plavieb plánovaných pre určené plavidlá. Túto žiadosť predloží Pobrežie Slonoviny pri oznámení mena pozorovateľa určeného na nalodenie na príslušné plavidlo.
            3.   Podmienky nalodenia a vylodenia
            Podmienky nalodenia pozorovateľa sú určené vzájomnou dohodou medzi vlastníkom plavidla alebo jeho zástupcom a Pobrežím Slonoviny.
            K nalodeniu pozorovateľa dôjde v prístave, ktorý určí vlastník plavidla, a uskutoční sa na začiatku prvej plavby v rybolovnej oblasti Pobrežia Slonoviny po oznámení zoznamu vybraných plavidiel.
            Dotknutí vlastníci plavidiel oznámia do dvoch týždňov a s desaťdňovým predstihom dátumy a prístavy určené na nalodenie pozorovateľov.
            V prípade, že sa pozorovateľ nalodí v krajine inej ako Pobrežie Slonoviny, jeho cestovné náklady hradí vlastník plavidla.
            Ak sa pozorovateľ nedostaví k nalodeniu na stanovené miesto do dvanástich hodín po stanovenom čase, bude vlastník plavidla automaticky zbavený povinnosti nalodiť tohto pozorovateľa.
            Kapitáni vykonajú všetko, čo bude v ich silách, aby zaistili fyzickú a morálnu bezpečnosť pozorovateľov vykonávajúcich svoje povinnosti.
            Pozorovateľ disponuje všetkými prostriedkami potrebnými na vykonávanie svojich úloh. Kapitán mu umožní prístup ku komunikačným prostriedkom potrebným na vykonávanie jeho úloh, prístup k dokumentom, ktoré sa priamo vzťahujú na rybolovné činnosti plavidla vrátane rybárskeho denníka a navigačnej knihy, ako aj k častiam plavidla potrebným na uľahčenie plnenia jeho úloh.
            Vlastník plavidla zabezpečí na svoje náklady ubytovanie a stravu pre pozorovateľov za podmienok, ktoré sa poskytujú dôstojníkom, v súlade s praktickými možnosťami plavidla.
            Mzdu a sociálne poplatky pozorovateľa hradí Pobrežie Slonoviny.
            4.   Povinnosti pozorovateľa
            K pozorovateľom sa na palube plavidla pristupuje ako k dôstojníkom. Počas plavby plavidla vo vodách Pobrežia Slonoviny plní tieto úlohy:
            
                        —
                     
                     
                        pozoruje rybolovné činnosti plavidiel;
                     
                  
                        —
                     
                     
                        preveruje polohu plavidiel zapojených do rybolovných činností;
                     
                  
                        —
                     
                     
                        odoberá biologické vzorky v rámci vedeckých programov;
                     
                  
                        —
                     
                     
                        vypracúva súpis použitého rybárskeho výstroja;
                     
                  
                        —
                     
                     
                        preveruje údaje o úlovkoch chytených v rybolovných vodách Pobrežia Slonoviny, ktoré sú uvedené v lodnom denníku;
                     
                  
                        —
                     
                     
                        preveruje percentuálny podiel vedľajších úlovkov a vykonáva odhad objemu odhodených druhov rýb, s ktorými sa dá obchodovať;
                     
                  
                        —
                     
                     
                        oznamuje svojmu príslušnému orgánu akýmkoľvek vhodným spôsobom údaje o rybolove vrátane objemu hlavných a vedľajších úlovkov na palube.
                     
                  5.   Povinnosti pozorovateľa
            Počas svojho pobytu na palube pozorovateľ:
            
                        —
                     
                     
                        prijíma všetky opatrenia potrebné na to, aby podmienky jeho nalodenia, ako aj jeho prítomnosť na palube plavidla nenarušili rybolovné činnosti alebo im nebránili;
                     
                  
                        —
                     
                     
                        berú ohľad na materiál a vybavenie, ktoré sa nachádza na palube, a zachovávajú dôvernosť všetkých dokumentov, ktoré patria tomuto plavidlu;
                     
                  
                        —
                     
                     
                        po skončení obdobia pozorovania a pred opustením plavidla pozorovateľ vypracuje správu o činnosti, ktorá sa zašle príslušným orgánom a jedna kópia sa zašle Únii. Podpíše ju v prítomnosti kapitána, ktorý do nej môže doplniť alebo dať doplniť akékoľvek pripomienky, ktoré bude považovať za užitočné a ktoré potvrdí svojím podpisom. Kópia tejto správy sa odovzdá kapitánovi pri vylodení vedeckého pozorovateľa.
                     
                  6.   Paušálny finančný príspevok
            V rámci platby ročného preddavku na účely získania licencie vlastník plavidla uhradí Pobrežiu Slonoviny ročný paušálny finančný príspevok 400 EUR za plavidlo, ktorý má byť použitý ako príspevok na úhradu nákladov pozorovateľov z Pobrežia Slonoviny, ktorí sa majú nalodiť na plavidlá Únie.
            KAPITOLA VIII
            
               PRIESTUPKY
            
            1.   Postup v prípade priestupku
            Orgány Pobrežia Slonoviny musia Únii oznámiť do 24 hodín akékoľvek porušenie predpisov plavidlom Únie, ktoré je držiteľom licencie v súlade s ustanoveniami tejto prílohy. Zápisnica o tomto porušení predpisov sa zašle Únii a vlajkovému štátu do siedmich pracovných dní.
            2.   Odklonenie plavidla – informačné stretnutie
            Od každého plavidla Únie, v prípade ktorého existuje podozrenie z porušenia predpisov, sa môže požadovať, aby prerušilo svoju rybolovnú činnosť a, ak je toto plavidlo na mori, aby sa vrátilo do prístavu Pobrežia Slonoviny.
            Pobrežie Slonoviny oznámi Únii najneskôr do 24 hodín akékoľvek odklonenie plavidla Únie, ktoré má licenciu na rybolov. K tomuto oznámeniu sú pripojené dôkazy o zistenom porušení predpisov.
            Pred prijatím akéhokoľvek opatrenia voči plavidlu, kapitánovi, posádke alebo nákladu, okrem opatrení určených na zabezpečenie dôkazov, Pobrežie Slonoviny na žiadosť Únie zorganizuje do jedného pracovného dňa od oznámenia o odklonení plavidla informačné stretnutie na objasnenie faktov a na vysvetlenie ďalších možných krokov. Na tomto informačnom stretnutí sa môže zúčastniť zástupca vlajkového štátu plavidla.
            3.   Sankcia za porušenie predpisov – zmierovacie konanie
            Sankciu za zistené porušenie predpisov stanovuje Pobrežie Slonoviny podľa ustanovení platných vnútroštátnych právnych predpisov.
            Ak si riešenie porušenia predpisov vyžaduje súdne konanie a ak porušenie predpisov nepredstavuje trestný čin, môže sa pred začatím tohto súdneho konania medzi Pobrežím Slonoviny a vlastníkom plavidla alebo jeho zástupcom začať zmierovacie konanie, aby sa určili podmienky a stupeň sankcie. Na tomto zmierovacom konaní sa môžu zúčastniť zástupcovia vlajkového štátu plavidla a Únie. Zmierovacie konanie sa skončí najneskôr tri dni po oznámení o odklonení plavidla.
            4.   Súdne konanie – banková záruka
            Ak zmierovacie konanie zlyhá a porušenie predpisov sa rieši pred príslušným súdom, vlastník plavidla, ktoré porušilo predpisy, zloží v banke určenej Pobrežím Slonoviny bankovú záruku, ktorej výška, stanovená Pobrežím Slonoviny, pokrýva náklady spojené s odklonením a nečinnosťou plavidla, odhadovanú pokutu a prípadné odškodné. Banková záruka zostáva zablokovaná až do skončenia súdneho konania.
            Banková záruka sa bez meškania uvoľní a vráti vlastníkovi plavidla po vyhlásení rozsudku:
            
                        a)
                     
                     
                        v plnej výške, ak nebola uložená žiadna sankcia,
                     
                  
                        b)
                     
                     
                        vo výške rozdielu, ak sankcia vedie k pokute, ktorá je nižšia ako výška bankovej záruky.
                     
                  Pobrežie Slonoviny oznámi Únii výsledky súdneho konania do siedmich pracovných dní od vynesenia rozsudku.
            5.   Uvoľnenie plavidla a posádky
            Plavidlo a jeho posádka môžu opustiť prístav:
            
                        a)
                     
                     
                        po splnení povinností, ktoré vyplývajú zo zmierovacieho konania, alebo
                     
                  
                        b)
                     
                     
                        po zložení bankovej záruky.
                     
                  Dodatky
            
                     
                        1.
                     
                     
                        Formulár žiadosti o licenciu
                     
                  
                     
                        2.
                     
                     
                        Technický list
                     
                  
               (1)  Nariadenie Európskeho parlamentu a Rady (EÚ) 2017/2403 z 12. decembra 2017, o udržateľnom riadení vonkajších rybárskych flotíl, ktorým sa zrušuje nariadenie Rady (ES) č. 1006/2008 (Ú. v. EÚ L 347, 28.12.2017, s. 81).
         
         
            
               Dodatok 1
               Text obrazu
               
                  Formulár žiadosti o licenciu
                  DOHODA O RYBOLOVE MEDZI EURÓPSKOU ÚNIOU A POBREŽÍM SLONOVINYŽIADOSŤ O LICENCIU NA RYBOLOV
                  I. ŽIADATEĽ
                  1. Meno vlastníka plavidla: Štátna príslušnosť:
                  2. Názov združenia alebo meno zástupcu vlastníka plavidla:
                  3. Adresa združenia alebo zástupcu vlastníka plavidla:
                  4. Tel.:
                  5. Elektronická adresa:
                  6. Meno kapitána: Štátna príslušnosť:
                  7. Meno zástupcu na Pobreží Slonoviny:
                  II. PLAVIDLO A JEHO IDENTIFIKÁCIA
                  1. Názov plavidla:
                  2. Vlajkový štát:
                  3. Predchádzajúci vlajkový štát (ak existoval):
                  4. Dátum nadobudnutia súčasnej vlajky:
                  5. Externé registračné číslo:
                  6. Prístav registrácie: MMSI:
                  7. Číslo IMO: Číslo ICCAT:
                  8. Rok a miesto výroby:
                  9. Rádiový volací znak: Rádiová volacia frekvencia:
                  10. Materiál trupu plavidla: oceľ drevo polyester iný materiál
                  III. TECHNICKÉ VLASTNOSTI PLAVIDLA A VÝSTROJA
                  1. Celková dĺžka: Šírka:
                  2. Priestornosť (vyjadrená v GT v súlade s Londýnskym dohovorom):
                  3. Výkon hlavného motora v kW: Značka: Typ:
                  4. Typ plavidla: Kategória rybolovu:
                  5. Rybársky výstroj:
                  6. Rybolovné oblasti: Cieľové druhy:
                  7. Celkový počet členov posádky na palube:
                  8. Spôsob konzervovania na palube: čerstvé chladené zmiešané mrazené
                  9. Kapacita zmrazovania za 24 hodín (v tonách):
                  10. Kapacita skladovacích priestorov: Počet:
                  V dňa
                  Podpis žiadateľa:
               
            
         
         
            
               Dodatok 2
               Technický list
               MRAZIARENSKÉ PLAVIDLÁ NA LOV TUNIAKOV VAKOVOU SIEŤOU A PLAVIDLÁ NA LOV PELAGICKÝMI LOVNÝMI ŠNÚRAMI
               1.   Rybolovná oblasť:
               viac ako 12 námorných míľ od základnej línie.
               2.   Povolený rybársky výstroj:
               
                            
                        
                        
                           vlečná sieť
                        
                     
                            
                        
                        
                           pelagická lovná šnúra
                        
                     3.   Zakázané druhy:
               V súlade s Dohovorom o sťahovavých druhoch a s rezolúciou ICCAT je rybolov obroňa sťahovavého (Cetorhinus maximus), lamny veľkej (Carcharodon carcharias), alopie okatej (Alopias superciliosus), mlatkohlavovitých čeľade Sphyrnidae (okrem mlatkohlava obločelého), žraloka dlhoplutvého (Carcharhinus longimanus) a žraloka hodvábneho (Carcharhinus falciformis), piesočníka škvrnitého (Carcharias taurus) a psohlava húfneho (Galeorhinus galeus) zakázaný.
               Obe zmluvné strany sa vzájomne radia v rámci spoločného výboru, aby na základe vedeckých odporúčaní aktualizovali tento zoznam.
               4.   Poplatky vlastníkov plavidiel:
               
                           
                                       4.1.
                                    
                                    
                                       Dodatočný poplatok za vylovenú tonu
                                    
                                 
                        
                           60 EUR/tona za prvé dva roky uplatňovania protokolu a 70 EUR/tona za nasledujúce roky.
                        
                     
                           
                                       4.2.
                                    
                                    
                                       Ročný paušálny poplatok
                                    
                                 
                        
                           V prípade plavidiel na lov tuniakov vakovou sieťou 7 620  EUR za prvé dva roky vykonávania protokolu a 8 890  EUR za nasledujúce roky.
                           V prípade plavidiel na lov pelagickými lovnými šnúrami 2 400  EUR za prvé dva roky vykonávania protokolu a 2 800  EUR za nasledujúce roky.
                        
                     
                           
                                       4.3.
                                    
                                    
                                       Paušálny poplatok za pozorovateľov
                                    
                                 
                        
                           400 EUR/plavidlo/ročne
                        
                     
                           
                                       4.4.
                                    
                                    
                                       Poplatok za podporné plavidlo
                                    
                                 
                        
                           3 500  EUR/plavidlo/ročne
                        
                     
                           
                                       5.
                                    
                                    
                                       Počet plavidiel oprávnených na rybolov
                                    
                                 
                        
                           28 plavidiel na lov tuniakov vakovou sieťou
                           8 plavidiel na lov pelagickými lovnými šnúrami